เข็นงบประมาณปี’57เข้าสภาในพ.ค.นี้
ครม.ไฟเขียวร่าง พ.ร.บ.งบรายจ่ายปี&#8217;57 คลังมั่นใจภายใน 3 ปี เข้าสู่การจัดทำ &#8220;งบสมดุล&#8221;
15 พ.ค. 2556

ครม.ไฟเขียวร่าง พ.ร.บ.งบรายจ่ายปี’57 คลังมั่นใจภายใน 3 ปี เข้าสู่การจัดทำ “งบสมดุล” 
ที่ประชุมคณะรัฐมนตรี (ครม.) เมื่อวานนี้ มีมติเห็นชอบร่าง พ.ร.บ.งบประมาณรายจ่ายประจำปีงบประมาณ พ.ศ. 2557 วงเงินรายจ่าย 2.525 ล้านล้านบาท รายได้ 2.275 ล้านล้านบาท วงเงินกู้ชดเชยการขาดดุล 2.5 แสนล้านบาท และกรอบวงเงินกู้เพื่อชดเชยการขาดดุลตาม พ.ร.บ.บริหารหนี้สาธารณะ พ.ศ. 2548 จำนวน 5.47 แสนล้านบาท
นายวรวิทย์ จำปีรัตน์ ผู้อำนวยการสำนักงบประมาณ กล่าวว่า ร่าง พ.ร.บ.งบประมาณปี 2557 ที่ ครม.เห็นชอบ ไม่มีการเปลี่ยนแปลงสาระสำคัญใดๆ หลัง ครม.อนุมัติรายละเอียดงบประมาณเมื่อวันที่ 30 เม.ย.ที่ผ่านมา และรัฐบาลจะเสนอร่าง พ.ร.บ.ฉบับนี้ ซึ่งคณะกรรมการกฤษฎีกาได้ตรวจพิจารณาแล้ว ให้รัฐสภาพิจารณาวาระแรกในสมัยประชุมวิสามัญวันที่ 2930 พ.ค.นี้ 
นายภักดีหาญส์ หิมะทองคำ รองโฆษกประจำสำนักนายกฯ กล่าวว่า นายกิตติรัตน์ ณ ระนอง รองนายกฯ และ รมว.คลัง รายงานให้ ครม.ทราบว่ารัฐบาลจัดเก็บภาษีเพิ่มขึ้นอย่างต่อเนื่อง และปีงบ 2557 รัฐบาลลดการขาดดุลเหลือ 2.5 แสนล้านบาท จากปีงบ 2556 ที่ขาดดุล 3 แสนล้านบาท โดยรัฐบาลจะจัดทำงบแบบสมดุลได้ภายใน 3 ปี หรือปีงบ 2560 
แหล่งข่าวเปิดเผยว่า นายกิตติรัตน์ ระบุใน ครม.ว่า งบประมาณแผ่นดินปี 2557 ที่ขาดดุล 2.5 แสนล้านบาท คิดเป็นการขาดดุลไม่เกิน 2% ของผลิตภัณฑ์มวลรวมในประเทศ (จีดีพี) ซึ่งเป็นระดับการขาดดุลงบประมาณที่ต่ำกว่ามาตรฐานโลก และสะท้อนให้เห็นว่าความมีวินัยทางการเงินการคลังที่เข้มแข็งของรัฐบาลชุดนี้ ขณะที่การจัดเก็บรายได้ของรัฐบาลจะเพิ่มขึ้นตามการเติบโตของเศรษฐกิจประเทศ
นายภักดีหาญส์ กล่าวว่า ครม.รับทราบผลการเบิกจ่ายงบปี 2556 ตั้งแต่เดือน ต.ค.-มี.ค. 2556 พบว่าการเบิกจ่ายงบลงทุนปีงบ 2556 มีจำนวน 1.49 แสนล้านบาท หรือ 37.27% ของงบลงทุน ซึ่งสูงกว่าเป้าหมายลงทุน 12.26% 
อย่างไรก็ดี จากการติดตามการเบิกจ่ายงบลงทุนของรัฐวิสาหกิจกลับพบว่ามีการเบิกจ่าย 6.03 หมื่นล้านบาท หรือ 16.9% ของแผนลงทุนทั้งปี ยังต่ำกว่าประมาณการ